
הכנסת העשרים
מושב ראשון
<פרוטוקול מס' 22>
מישיבת ועדת החוקה, חוק ומשפט
יום רביעי, כ"א בתמוז התשע"ה (08 ביולי 2015), שעה 9:00
<סדר היום:>
<הצעת חוק חובת המכרזים (תיקון מס' 24 - הוראת שעה), התשע"ה–2015>
נכחו:

<חברי הוועדה:> 
ניסן סלומינסקי – היו"ר
מאיר כהן

חברי הכנסת:
שלי יחימוביץ
<מוזמנים:> 
	יצחק וכטל
	–
	לשכה משפטית, משרד הביטחון

	גילה בן בסט
	–
	ר' היחידה הכלכלית מנה"ר, משרד הביטחון

	חוה ויינגוט
	–
	לשכה משפטית, משרד הביטחון

	עפרה פויר
	–
	ע' יועמ"ש, המשרד לבטחון פנים

	איתן גולדפלם
	–
	רח"ט תקציבים, המשרד לבטחון פנים

	רויטל גור
	–
	ע' יועמ"ש, המשרד לבטחון פנים

	אילן גולדנברג
	–
	רת"ח חקיקה, המשרד לבטחון פנים

	אלון קינסט
	–
	מרכז בכיר כלכלה ורכש מינהל הרכש הממשלתי, משרד האוצר

	ירון גולן
	–
	עו"ד בלשכה המשפטית, משרד האוצר

	איסר דובדבני
	–
	ממונה אזורי הכשרת מבוגרים, משרד הכלכלה

	מורן הרשקוביץ
	–
	מח' משפטית, משרד הכלכלה

	ינון אלרועי
	–
	משנה למנכ"ל, משרד הכלכלה

	דבורה צרפתי
	–
	ממונה הלבשה, משרד הכלכלה

	צבי ליברמן
	–
	מנהל איגוד הטקסטיל, התאחדות התעשיינים

	עו"ד רוני פרל
	–
	מנהלת איגוד מוצרי בנייה וצריכה, התאחדות התעשיינים

	אשר מאיר
	–
	פורום קהלת - ראש מח' כלכלית


<ייעוץ משפטי: >
אלעזר שטרן
<מנהלת הוועדה:>
דורית ואג
<רשמת פרלמנטרית:>
שרון רפאלי
<הצעת חוק חובת המכרזים (תיקון מס' 24 - הוראת שעה), התשע"ה–2015>
<היו"ר ניסן סלומינסקי:>
בוקר טוב. אני מתכבד לפתוח את ישיבת ועדת החוקה. זה דבר טוב שאנחנו מקיימים דיון בקריאה ראשונה, וכעבור כמה ימים אנחנו לקראת קריאה שנייה ושלישית אז לא צריכים לחזור על כל הסיפור כי השבוע אפשר עוד לסמוך על הזיכרון. אנחנו מדברים על הצעת חוק חובת המכרזים (תיקון מס' 24-הוראת שעה), התשע"ה-2015 של חברת הכנסת שלי יחימוביץ. הצעה טובה מאוד. אני אתן לה להגיד את זה בקיצור כי כבר דנו על הנושא הזה רק לפני שבוע ביתר אריכות, ואישרנו את זה פה-אחד לקריאה ראשונה. אכן הכנסת אישרה את זה בקריאה ראשונה, ועכשיו זה עובר אלינו לקריאה שנייה ושלישית. שלי, אם את רוצה להסביר את זה בחצי דקה, בבקשה. 
<שלי יחימוביץ:>
בוקר טוב. אין צורך לפרט את התועלת של החוק, את העובדה שיש עליו הסכמות רחבות. אני גם רוצה להודות לך על הקידום המהיר של החוק הזה, זה מאוד משמעותי ומשפיע ישירות על גורלות של בני אדם. כיוון שהדיונים כל כך תכופים בזכותך אז אין צורך כל פעם לנמק את הרציונל שלו, ואני מציעה שפשוט ניגש למלאכת החקיקה. 

<היו"ר ניסן סלומינסקי:>
בסדר. המשרדים נמצאים כאן. יש לכם דברים נוספים להעיר על מה שנאמר בשבוע שעבר או להעיר על החוק עצמו? אפשר לשבח, אבל אם יש מישהו שגם רוצה להעיר הערות, בבקשה. אין לאף אחד. איזה כיף. חברי חברי הכנסת, רק תשבחות. 
<מאיר כהן:>
לפעמים עצם ההגעה אומר הכול. 

<היו"ר ניסן סלומינסקי:>
בסדר גמור. אלעזר, תקריא את החוק, בבקשה. 

<אלעזר שטרן:>
(הקראה):
חוק חובת המכרזים (תיקון מס' 24 – הוראת שעה), התשע"ה–2015
	תיקון סעיף 3א
	1.
	בתקופה שמיום תחילתו של חוק זה ועד תום חמש שנים מהיום האמור, יקראו את סעיף 3א(א)(1) לחוק חובת המכרזים, התשנ"ב–1992‏ (להלן – החוק העיקרי), כך שאחרי "(בחוק זה – אזור)" יבוא "ורכישת טקסטיל בעבור מערכת הביטחון והמשרד לביטחון הפנים". 

	חובת התקנת תקנות ותוקף תקנות
	2.
	תקנות לפי סעיף 3א(א)(1) לחוק העיקרי, כנוסחו בסעיף 1 לחוק זה, לעניין רכישת טקסטיל בעבור מערכת הביטחון והמשרד לביטחון הפנים, יוגשו לאישור ועדת החוקה חוק ומשפט של הכנסת בתוך 30 ימים מיום תחילתו של חוק זה; עד להתקנת תקנות כאמור יראו את תקנות חובת המכרזים (העדפת תוצרת הארץ) (הוראת שעה), התשע"א–2011‏, כאילו הותקנו כדין מכוח סעיף 3א(א)(1) לחוק העיקרי, כנוסחו בסעיף 1 לחוק זה. 


<היו"ר ניסן סלומינסקי:>
מי צריך להביא את התקנות? 

<אלעזר שטרן:>
הממשלה צריכה להביא. 

<היו"ר ניסן סלומינסקי:>
ממשלה זאת מילה גדולה מדי. 

<אלעזר שטרן:>
בחוק כתוב: "הממשלה תתקין". 

<היו"ר ניסן סלומינסקי:>
מי בפועל? 

<אלעזר שטרן:>
בפועל בדרך כלל משרד האוצר מביא את התקנות. 

<היו"ר ניסן סלומינסקי:>
נמצא כאן מישהו ממשרד האוצר? 

<אלון קינסט:>
כן. 

<היו"ר ניסן סלומינסקי:>
אתה מודע לזה? 

<אלון קינסט:>
כן.

<היו"ר ניסן סלומינסקי:>
וזה יהיה? 

<אלון קינסט:>
כן. 

<היו"ר ניסן סלומינסקי:>
אני אגלה לך סוד שאף אחד לא שומע, שאפשר גם פחות משלושים יום להעביר. למה אני אומר את זה? כי הכנסת יוצאת לפגרה, וכדי שהחוק ייכנס לתוקפו אנחנו צריכים לאשר את התקנות. אם אנחנו צריכים לאשר את התקנות ונצא לפגרה, המשמעות שזה יידחה עד אחרי כן או שנקצר את הפגרה של הכנסת. לכן בקשתי היא שתנסה לעשות את זה לפני היציאה לפגרה כדי שנוכל להספיק לאשר אותן גם. 

<אלעזר שטרן:>
למרות שבגלל זה עשינו - - 

<אלון קינסט:>
הבקשה ברורה, נעשה מאמץ. בדיון הקודם התבקשנו לקיים רב-שיח עם המשרדים הרלוונטיים ולראות אם אפשר לעשות התאמות בתקנות. 
<היו"ר ניסן סלומינסקי:>
אני יודע. אבל כשאומרים "רב-שיח עם משרדים אחרים", אתה יודע שאפשר לעשות את זה ולגמור את זה תוך יום, ואפשר גם כמו שאומרים, שהקדוש-ברוך-הוא יעזור. אולי אפשר לקצר את זה פה? 

<יצחק וכטל:>
אנחנו קיימנו דיונים רבים על התקנות עוד אחרי הדיונים שהיו לפני כן בקריאות הקודמות של הצעת החוק, והגענו בעבר לסיכומים. בואו נפריד את הבדיקה של הניסיון של כל המשרדים להגיע לנוסח אחיד; נשאיר את הנוסח האחיד בצד, ובואו נעביר את מה שסוכם עד היום שהעביר האוצר, דברים שקיימנו עליהם דיונים – על תיקון קטן שאנחנו ביקשנו. היו דיונים בכנסת בוועדה הזאת על זה. מאחר שזה כבר נדון בעבר, והנוסח מוסכם על כולם בואו נעביר את התקנות כדי שיוכלו לרוץ, ואחר-כך נשב על נוסח אחר. 
<היו"ר ניסן סלומינסקי:>
אם אני זוכר נכון, אנחנו עובדים מכוח התקנות הישנות. התקנות החדשות – לא אלה שאני מדבר עליהן עכשיו, אלא החדשות שהיו צריכות להיות – מאחר שעוד לא היו מוסכמות החוק ממשיך לעבוד על תקנות ישנות ישנות. זה נכון? 
<קריאה:>
כן. 

<יצחק וכטל:>
אבל יש בעיה עם התקנות הישנות הישנות. 

<היו"ר ניסן סלומינסקי:>
אז כדי שהחוק ימשיך לעבוד, אם לא יגיעו תקנות, אני מבין שאולי יש לנו כאן שלוש דרגות: התקנות הישנות, התקנות הקודמות והתקנות החדשות שיהיו.
<אלעזר שטרן:>
רק שתי דרגות: התקנות הישנות והתקנות החדשות שאמורות להיות - - -
<היו"ר ניסן סלומינסקי:>
"אמורות", אבל היו צריכות להגיע לפני כן. 

<אלעזר שטרן:>
הגיעו לוועדה, אבל בגלל מחלוקות שונות וגם בגלל דברים שחברת הכנסת יחימוביץ לא הסכימה להם. 

<היו"ר ניסן סלומינסקי:>
אז אנחנו צריכים להביא תקנות. אז החוק הזה ימשיך לפעול על סמך התקנות הישנות. אנחנו צריכים לעשות משהו כדי לאשר שזה יהיה כך? 
<אלעזר שטרן:>
זה כתוב בסעיף 2. 

<אלעזר שטרן:>
זה כתוב בסעיף 2. 

<היו"ר ניסן סלומינסקי:>
מאה אחוז. כך שאם הוא לא מביא תקנות חדשות זה ממשיך לעבוד. 

<אלעזר שטרן:>
נכון. 

<היו"ר ניסן סלומינסקי:>
אז רבותי, בידיכם הדבר. תגמרו את הסיפור. החוק הזה ימשיך לעבוד עם התקנות הקודמות. אתם רוצים לשפר, לשנות, להוסיף – תעשו את זה. אם אתם רוצים שאנחנו גם נקיים על זה דיון אז אני מציע שתעשו את זה לפני היציאה לפגרה. בסדר? מקובל עליכם? תשבו ותנסו לעשות סדר בנושא של העדיפויות. יש עדיפויות מכל מיני כיוונים. הרבה פעמים אומרים בחנויות שאין כפל מבצעים – תנסו פה לראות מה המשמעות של ההטבות שנותנים לפריפריה, ההטבות שנתנו לעוטף עזה. אני לא מתלה את זה, אבל כדאי לעשות את זה לטובת כולנו - -

<שלי יחימוביץ:>
כדי שהם יקבלו כפל מבצעים. 
<היו"ר ניסן סלומינסקי:>
שלא יהיה כפל, אבל גם שאין סתירה לפעמים. זאת אומרת שלא יהיו מצבים כאלה, ונדע שכשאנחנו מאשרים פה אנחנו רואים את התמונה הקטנה. רק אני זוכר שפתאום השארנו לעוטף, ולפני כן השארנו לפריפריה. אז לטובת כולם תעשו את זה כמה שיותר מהר כדי שנוכל להבין שכשאנחנו מאשרים משהו ודנים על משהו נדע מה כבר יש. זה יכול לעזור מאוד בדיון.

<יצחק וכטל:>
מאחר שחלק מההטבות חלות בעיקר על משרד הביטחון אני אכין נייר, ואעביר להם. אנחנו התארגנו, אבל ניסינו למחשב את זה, וזה לא הולך. 

<היו"ר ניסן סלומינסקי:>
אבל יש העדפות פריפריה או דברים אחרים שזה לא רק לגביכם. 

<קריאה:>
פריפריה זה רק אצלנו במשרד הביטחון. 

<אלעזר שטרן:>
התקנות של עדיפות לאומית זה רק משרד הביטחון. עוטף עזה זה - - -

<יצחק וכטל:>
אנחנו עוזרים רק לפריפריה.

<היו"ר ניסן סלומינסקי:>
אבל העוטף? אני לא זוכר שעל העוטף קיבלנו. 
<יצחק וכטל:>
העוטף זה משהו אחר. 

<היו"ר ניסן סלומינסקי:>
לא חשוב, אבל גם העוטף נותן. את העוטף אישרנו בנפרד. רק לאחרונה יש הנושא של העוטף – תוצרת הארץ עם העדפה של שינוי לשינוי, מה שנקרא; במקום 15%, 20% - -

<קריאה:>
זה רק מול משווק. 

<היו"ר ניסן סלומינסקי:>
לא משנה. מישהו צריך להציב את הדברים ולראות שהם מסתדרים. 

<ינון אלרועי:>
אני ממשרד הכלכלה. אנחנו יחד עם מנהל הרכש מתכננים לשבת בסדרת ישיבות. ביקשנו את הנוכחות של משרד הביטחון ושל המשרד לביטחון הפנים כדי להבין את המשמעויות ואת הניו-אנסים ככל שקיימים. כמובן, ננסה לסנכרן את הדברים בצורה האופטימלית ביותר.
<היו"ר ניסן סלומינסקי:>
אני שמח. 

<שלי יחימוביץ':>
ואל תשכחו גם אותנו ואת התאחדות התעשיינים במפגשים האלה. אנחנו נשמח לארח לכם לחברה. 

<היו"ר ניסן סלומינסקי:>
אנחנו נצביע עכשיו, ואתם תעשו את הדבר הזה. שנית, אתם תתקדמו עם התקנות החדשות ותמסרו לנו את זה לפני היציאה לפגרה. בכל מקרה החוק הזה ימשיך לעבוד עכשיו לפי התקנות הישנות. 

אנחנו מצביעים. 

<דורית ואג:>
שלי מחליפה את רויטל. 

<היו"ר ניסן סלומינסקי:>
מי בעד לאשר את הצעת חוק חובת המכרזים (תיקון – הוראת שעה), התשע"ה-2015? מי נגד? מי נמנע? 
הצבעה

בעד – פה-אחד
נגד – אין
נמנעים – אין 

הצעת חוק חובת המכרזים (תיקון – הוראת שעה), התשע"ה-2015, אושרה.

<היו"ר ניסן סלומינסקי:>
הצעת החוק אושרה פה-אחד. תודה רבה לכם. אנחנו נשמח שכל החוקים יהיו תמיד בהסכמה ובמהירות כזאת. הישיבה נעולה. 

<הישיבה ננעלה בשעה 10:15.>

